Slakur fyrsti leikhluti varð Borgnesingum að falli Skallagrímsmenn héldu suður í Garðabæ í gærkvöldi þar sem þeir kepptu við lið Stjörnunnar í Dominos deild karla í körfubolta . Garðbæingar byrjuðu leikinn af miklum krafti og hreinlega völtuðu yfir Borgnesinga sem virtust andlega fjarverandi allan fyrsta leikhlutann . Staðan að loknum honum var 33 : 11 fyrir Stjörnuna . Borgnesingar mættu hins vegar staðráðnir í að gera betur í öðrum leikhluta og var allt annar bragur yfir leik liðsins . Með góðri baráttu í sókn og vörn náðu þeir að minnka muninn áður en flautað var til hálfleiks í fimmtán stig , 53 : 38 . Gestirnir héldu uppteknum hætti í þriðja leikhluta og náðu muninum niður í níu stig um tíma . Stjörnumenn bitu þó frá sér og höfðu yfir í lok leikhlutans 80 : 66 . Skallagrímsmenn reyndu hvað þeir gátu til að jafna leikinn í fjórða leikhluta en sterk vörn heimamanna hélt þeim í skefjum . Forskot Garðbæinga náðu Borgnesingar þó að saxa lítillega í lokin og urðu lokatölur 101 : 92 . Óhætt er að fullyrða að frammistaða Skallagrímsmanna í fyrsta leikhluta hafi ráðið úrslitum í leiknum . Borgnesingum til hróss þá gáfust þeir ekki upp þrátt fyrir slaka byrjun og náðu að vinna sig inn í leikinn aftur með seiglu sinni þó á brattann hafi verið að sækja . Stighæstur þeirra í leiknum var Carlos Medlock sem skoraði 29 stig . Páll Axel Vilbergsson kom næstur með 18 stig og þá skoraði Hörður Hreiðarsson 12 stig . Sigmar Egilsson og Orri Jónsson skoruðu 9 stig hvor , Trausti Eiríksson og Davíð Ásgeirsson voru báðir með 5 , Davíð Guðmundsson skoraði 3 og Birgir Þór Sverrisson 2 . Skallagrímsmenn verma áttunda sæti Dominos deildarinnar með 14 stig eftir leikinn . Næsti leikur liðsins er á fimmtudagur í Borgarnesi þegar lið Snæfells kemur í heimsókn og boðið verður upp á skemmtilegan Vesturlandsslag .